หลังจากที่ใช้ความพยายามติดตามอยู่นานและเรียกได้ว่าเป็นร้านข้าวมันไก่ร้านนึงที่เล็งไว้นานมากแต่ไม่มีโอกาสได้ทาน เนื่องจากร้านอยู่ไกลจากเส้นทางที่ใช้ประจำ ต้องขับออกไปทางนอกเมือง และร้านเปิดเป็นช่วงเวลาไม่ได้เปิดเหมือนร้านข้าวมันไก่ทั่วไปนะครับ ^^

ร้าน ข้าวมันไก่ นายโฮ อยู่บนถนนเลียบคลองบางน้ำจืด จังหวัดสมุทรสาคร ซึ่งเป็นซอยที่มุ่งหน้าจากถนนพระราม2 ไปยังสนามกอล์ฟเอกชัย ทางเข้าถนนเลียบคลองจากฝั่งพระราม 2 จะอยู่ตรงข้ามกับซอยพันท้ายนรสิงห์ หากใครต้องการไปทานสังเกตุทางง่ายๆคือ ขับรถบนนถนนพระราม 2 ไปทางมหาชัย เมื่อผ่านร้านบุญถาวรและซอยพันท้ายนรสิงห์ ก็ให้กลับรถใต้สะพานถัดไป หลังจากกลับรถแล้วให้ขับรถกลับเข้ามาทางกทม. เลี้ยวเข้าถนนเลียบคลองบางน้ำจืด (สังเกตุถนนก่อนถึงสะพานข้ามคลองเล็ก) เข้าซอยมาไม่ไกลร้านอยู่ซ้ายมือครับ ทางร้านมีที่จอดรถให้นะครับ

ร้านนี้เปิดไม่เป็นเวลาอยากที่เกรินตอนแรกนะครับ ผมโทรมาที่ร้านประมาณ 4-5 ครั้งแต่ไม่ได้ทาน โดยแต่ละครั้งร้านจะบอกว่าร้านปิดและให้โทรมาใหม่อีกประมาณ 20 วัน หรือไม่ทานร้านก็จะระบุวันให้โทรมาถามใหม่ บางครั้งต้องรอข้ามเดือนเลยครับ เหตุเพราะไก่ยังไม่โตพอที่จะนำมาปรุงครับ จากที่ได้คุยกับทางร้านได้ความว่าไก่ที่ใช้เป็นไก่อายุ 5 เดือน ถ้าอายุไม่ได้ก็จะปิดร้านรอครับ ^^" ด้านหลังร้านเป็นเล้าไก่ โดยมีไก่อยู่ประมาณ 2000 ตัว เป็นไก่อายุต่างกันประมาณ 5 รุ่น หมุนเวียนกันออกมารับใช้ประชาชนนะครับ เปิดร้านแต่ละครั้งจะเปิดประมาณ 1 เดือนหลังจากนั้นจะปิดร้านรอไก่โตในรอบถัดไปนะครับ 

**** ร้านจะหยุดวันอาทิตย์ และ วันจันทร์ ****

เมนูที่ผมสั่งมาทานเป็น ไก่สับจานใหญ่ 200 บาท โดยสั่งไป 2 จาน ทั้งเนื้อน่อง เนื้อหน้าอก และ ข้าวมัน 15 บาทต่อจาน พวกผมซัดไป 4 จาน ราคาร้านนี้ถือว่าสูงนะครับเมื่อเทียบกับร้านตามห้างในเมือง (ข้าวมันไก่ธรรมดา 50 บาท) จากที่ได้ทานผมและเพื่อนเห็นตรงกันว่า เนื้อไก่อร่อยมากครับ คุณภาพดีมาก เนื้อแน่น ข้าวมันก็หอมหุงมาได้ดีครับ ส่วนน้ำจิ้มใช้ได้ครับมีกลิ่นขิงเด่นออกมาพอสมควรแต่พอผสมซีอิ้วหวานเข้าไปหน่อยก็ยิ่งถูกปากผมครับ หลังจากทานเสร็จก็ต้องซื้อกลับบ้านไปฝากคนที่บ้านด้วยเพราะไม่รู้ว่าจะได้มาทานอีกเมื่อไหร่ ค่าเสียหายมื้อนี้และห่อกลับบ้าน 1,3xx บาท ครับ